
EDITORYAL 


Isalubong ang malalaking paglaban sa 
ilehitimong rehimeng US-Marcos Il 


a loob ng sampung araw, idaraos ang isa sa pinakakasuklam-suklam at 
pinakakahiya-hiyang pangkasaysayang palabas sa bansa: ang pagsumpa 
ni Ferdinand Marcos Jr bilang ika-17 presidente ng Gubyerno ng Repub- 


lika ng Pilipinas. 


Matapos ang mahigit 36 na taon 
mula nang pinatalsik sa Ma- 
lacañang, manunumbalik sa tuktok 
ng kapangyarihang pampulitika sa 
Pilipinas ang labis na kinamumuhi- 
ang pamilyang Marcos. Sa halos da- 
lawang dekada, nagpakasasa sila at 
naghari-harian. Ang pag-angat ni 
Marcos Jr bilang presidente ng Pili- 
pinas ay mistulang paglamutak ng 
kalamansi sa hindi pa naghihilom na 
sugat ng bayan. 

Ilehitimo ang rehimeng Marcos 
II. Nakatuntong ito sa batayan ng 
dinayang eleksyon. Nakipagsabwa- 
tan si Marcos Jr kay Duterte para 
gamitin ang Comelec at ang kum- 
panyang nagpapatakbo ng de- 


kompyuter na bilangan para ipeke 
ang "landslide victory." Batid ng 
mga eksperto na salamangka ang 
kanyang 31.5 milyong boto. Ngayon 
lamang nangyari na higit sa pinaka- 
mataas na boto ng nanalong sena- 
dor ang botong nakuha ng kandidato 
sa pagkapresidente, laluna ng isang 
tambay na sa nakaraang ilang taon 
ay nakilala lamang na talunan sa 
eleksyong bise-presidente. Para 
pagtakpan ang katotohanan ng 
malawak at sistematikong pandara- 
ya, pinalalabas ng ilan na nabilog ng 
mga Marcos ang ulo ng mga Pilipino. 

Subalit hindi magpaloloko ang 
sambayanang Pilipino. Itinatakwil 
nila ang ilehitimong rehimeng 


Marcos II at determinado silang la- 
banan ang lahat ng pagtatangkang 
baligtarin ang kanilang makasaysa- 
yang hatol laban sa mga Marcos at 
patuloy na isulong ang pakikibaka 
para sa katarungan. Mulat ang ma- 
mamayan sa planong gamitin ni 
Marcos Jr ang poder upang ipawa- 
langsaysay ang mga kaso ng korap- 
syon at pandarambong para tulu- 
yang makatakas sa kaparusahan si 
Imelda, at patuloy nilang pagsasaan 
ang mahigit 510 bilyong nakaw na 
yaman. 

Mulat ang mamamayan na gaga- 
mitin ni Marcos Jr ang poder upang 
sikilin at patahimikin ang mga tumu- 
tutol sa kanilang paghahari. Ngayon 
pa lamang, idineklara na ng pulis na 
hindi papayagan ang mga "iligal na 
raliyista" sa Hunyo 30 at haharangin 
ang sinumang babatikos sa ilehiti- 
mong rehimen. 


Gaya ng idineklara ng mga 
Marcos, gagamitin nila ang kapang- 
yarihan upang baguhin ang pagka- 
kasulat ng kasaysayan, palabasing 
"ginintuang panahon" ang batas mi- 
litar at burahin ang katotohanan ng 
malawakang korapsyon at panda- 
rambong, maramihang pagkukulong, 
pagtortyur at pagpatay sa mga naki- 
baka laban sa diktadura. Sinisindak 
na ang sinumang magsisiwalat ng 
katotohanan tungkol sa madilim na 
panahon ng paghahari ni Marcos. 
Binabansagan silang "komunista" at 
pinagbabantaang gawing target sa 
kontra-insurhensya. 

Mulat ang mamamayan na gaga- 
mitin ni Marcos Jr ang anim na taon 
para tuluyang biguin ang pagbawi sa 
nakaw na yaman ng mga Marcos, at 
para lalo pang palawakin ang kani- 
lang burukrata-kapitalistang yaman 
sa pamamagitan ng pambabraso at 
panunuhol sa malalaking negosyan- 
te, pagbulsa sa porsyento ng mga 
kontratang papasukin ng gubyerno 
at pagpapalawak at pagpapalawig sa 
kanilang pampulitikang dinastiya. 

Mulat ang mamamayang Pilipino 
na itutuloy ng rehimeng US-Marcos 
TI ang mga patakarang neoliberal na 
dikta ng mga bangko at monopol- 
yong kapitalistang dayuhan sa pa- 
ngunguna ng US. Sa gitna ng pagka- 
bangkarote ng estado (na ang bad- 


yet sa 2022 ay sinimot na ni Duter- 
te), iniwang gabundok na utang ng 
gubyerno, nagbabantang ipapataw 
sa bayan ang lalong pabigat na mga 
buwis. Sa huwad na pangakong 
maghahatid ng kaunlaran, ibinibigay 
ang lahat ng pabor sa mga dayuhang 
kapitalista, laluna sa malalaking 
plantasyon at operasyon sa pagmi- 
mina, na dumadambong sa likas-ya- 
man ng Pilipinas, umaagaw sa lupa 
at humahadlang sa pag-unlad ng 
bansa. 

Sa ilalim ni Marcos Jr, tiyak pa- 
tuloy ang pagmamanikluhod sa im- 
peryalistang US at China, panguna- 
hin sa US, laluna sa pagpapalakas ng 
presensyang militar at panghihima- 
sok nito sa Pilipinas. Magpapatuloy 
ang pagiging sunud-sunuran ng 
reaksyunaryong estado sa doktri- 
nang kontra-insurhensya pabor sa 
gerang nakasalalay sa sandata at 
bombang binebenta ng mga kum- 
panyang Amerikano. 

Tanda ng ibayong pagkabulok ng 
naghaharing sistema ang pag-upo ni 
Marcos Jr sa tuktok ng reaksyunar- 
yong estado bilang pangunahing ta- 
gapagtanggol sa interes ng nagha- 
haring uri at ng naghaharing siste- 
mang malakolonyal at malapyudal. 

Ang lalong paglala ng krisis ng 
sistema sa ilalim ni Marcos Jr ay 
magluluwal ng sitwasyong pabor pa- 


Nilalaman 


ra isulong ang malakihang mga pag- 
laban ng sambayanang Pilipino at 
ang armadong rebolusyon. Natutu- 
lak ang mga manggagawa, magsa- 
saka at iba pang aping sektor na 
mag-organisa at ipaglaban ang ka- 
nilang hinaing at ipagtanggol ang 
kanilang kapakanan sa harap ng 
nagtataasang presyo at singilin, 
mababang sahod, kawalan ng ha- 
napbuhay, kawalan, kakulangan at 
pang-aagaw ng lupa, mababang 
presyo ng mga produktong bukid, at 
pagbaha ng mga dayuhang produk- 
tong pang-agrikultura. 

Sa ilalim ni Marcos Jr, lalong ti- 
tingkad ang pagkakahati ng lipu- 
nang Pilipino sa pagitan ng iilang 
naghaharing uring nagpapakasasa 
sa yaman, at ng mayorya ng samba- 
yanang api at pinagsasamantalahan 
na sadlak sa hirap at karukhaan. 
Dapat walang-pagod na pukawin, 
organisahin at pakilusin ang samba- 
yanang Pilipino at tuluy-tuloy na 
palakihin at palawakin ang kanilang 
mga pakikibakang masa. 

Sa pagyuko ni Marcos Jr sa US 
at China, laluna sa US, lalong mala- 
lantad ang kawalan ng tunay na ka- 
sarinlan at ang pangangailangang 
isulong ang pakikibaka para sa pam- 
bansang kalayaan. 

Ang papatinding pampulitikang 
panunupil at pagsasara ng daan pa- 
ra sa iba't ibang anyo ng pamama- 
hayag at paglaban ay magtutulak sa 
paparaming mamamayan na kolekti- 
bong igiit ang kanilang saligang mga 

karapatan. Dapat nilang militante at 
matapang na labanan ang lahat ng 
anyo ng paniniil at igiit ang kanilang 
mga karapatan—kabilang ang pag- 
mamartsa laban sa pagsumpa ni 
Marcos Jr—at tutulan ang pagkakait 
ng puwang para sa malayang pama- 
mahayag. 

Ang pagsasara sa mga ligal na 
anyo ng pamamahayag ay lalong 
nagtutulak sa sambayanang Pilipino 
sa landas ng rebolusyonaryong ar- 
madong pakikibaka. Sa ilalim ng ile- 
hitimong rehimeng US-Marcos II at 
pagyurak sa mga demokratikong ka- 
rapatan, lalong hindi maitatanggi na 
makatwiran at kailangan ang san- 
datahang paglaban. 2] 


Ang Ang Bayan ay inilalabas sa 
wikang Pilipino, Bisaya, Iloco, 
Hiligaynon, Waray, Ingles at Espanyol. 
Tumatanggap ang Ang Bayan ng mga 


kontribusyon sa anyo ng mga artikulo 

at balita. Hinihikayat din ang mga 

mambabasa na magpaabot ng mga 
puna at rekomendasyon sa ikauunlad 


ng ating pahayagan. 


ANG BAYAN 


Ninakaw na eleksyon 


K umbinsito ang mga eksperto ng nagdaang eleksyon na nagkaroon ng 
election rigging o malawakang pandaraya sa eleksyon para paboran si 
Ferdinand Marcos Jr. Naisagawa ito sa pamamagitan ng pagprograma ng mga 
vote counting machine (VCM) para awtomatikong magdagdag at magbawas ng 


boto pabor kay Marcos. 


Kabilang sa mga eksperto sa 
teknolohiya at eleksyon sina dating 
upisyal ng Comelec at NAMFREL na 
si Gus Lagman, dating Kalihim ng 
Department of Information and 
Technology na si Eliseo Rio at dating 
upisyal sa banko na si Franklin 
Ysaac. Ipinunto nila na walang na- 
kamasid na mga eksperto sa tekno- 
lohiya nang ilagay ang mga SD card 
sa mga VCM. Taliwas sa mga 
alituntunin sa batas sa eleksyon, 
hindi ipinatupad ang pagkakaroon 
ng digital signature ng mga SD 
card. Sa gayon, walang nakakaalam 
kung ang SD card na siniyasat ng 


mga eksperto ang siya ring inilagay 
sa mga VCM. Mayroong mahabang 
panahon kung saan maaaring binago 
o pinalitan ang laman ng mga SD 
card para likhain ang padron na 
nagpapakita ng walang pagbabago 
ng porsyentuhan sa pagitan ng mga 
boto para kay Marcos Jr at Leni 
Robredo na 68-32. 

Sa araw ng eleksyon, maaari pa 
ngang hindi binilang ang aktwal na 
mga boto, anila. Walang paraan 
upang tiyakin na tama ang bilang na 
inilabas ng mga VCM. 

Kaugnay nito, kinwestyon nila 
ang napakabilis na transmisyon ng 


mga boto sa mga kompyuter ng 
Commission on Elections (Comelec) 
at ang pagtatambak ng mga resulta 
nang hindi sinasabi o ipinababatid 
kung saang presinto nanggagaling 
ang mga ito. 

Bago pa man ang eleksyon, ma- 
linaw nang kulang na kulang ang 
mga hakbangin upang tiyakin na 
bukas sa publiko ang sistema ng 
halalan. Isa rito ang random manual 
count sa 200 presinto na anila'y 
hindi totoong random (pinili nang 
walang padron) dahil magmumula 
ang listahan sa 757 presinto na 
nauna nang pinili ng makina ng Co- 
melec. 

Giit nila, dapat gamitin ang 
sistemang tambyolo para piliin ang 
mga presintong bibilangin nang 
mano-mano sa pagberipika sa bilang 
ng mga VCM. [as 


Tumatabo ng tubo sa langis ang mga imperyalistang kumpanya 


H abang lubog sa kahirapan ang mayorya ng mamamayang Pilipino dahil sa 
pagpaimbulog ng presyo ng mga produktong petrolyo, lumulutang naman 
sa tubo sa langis ang malalaking imperyalistang bangko at ahensya sa pinan- 
sya at mga dambuhalang kumpanya sa langis. Sa nakaraang mga linggo, 
umaabot na sa halos P100 kada litro ang presyo ng gasolina, doble sa presyo 


nito sa simula ng taon. 


Walang renda ang pagtutulak ng 
mga imperyalista sa presyo ng langis 
sa pamamagitan ng ispekulasyon sa 
pamilihan, ang tinatawag na oil fu- 
tures, o mga kontrata sa pagbili ng 
langis sa isang takdang panahon sa 
hinaharap. Sinusuhayan ito ng mala- 
laking bangko tulad ng JP Morgan at 
Goldman Sachs at iba't ibang mga 
ahensyang pampinansya (hedge 
funds) at pamumuhunan (investment 
houses) na nagbubuhos ng pondo sa 
pamilihan at pana-panahong nag- 
aanunsyo ng pagtataas ng presyo 
para impluwensyahan ang presyo sa 
mga pamilihan. 

Sa kabila ng gera sa Ukraine, 
walang kakulangan sa suplay ng la- 
ngis o sa kapasidad sa pagrerepina 
ng krudo. Tumataas ang presyo ng 
langis hindi dahil lumalaki ang gas- 

tos sa produksyon, kundi para pala- 
kihin ang tubo ng mga kumpanya. 

Sa unang kwarto ng taon, sumi- 
rit nang 300% tungong $35 bilyon 
ang tubo ng Shell, ExxonMobil, BP, 
Chevron at ConocoPhillips, na kabi- 
lang sa pinakamalalaking kumpanya 
sa mundo. Sumirit din nang 25% ang 
kita ng China Petroleum and Che- 
mical Corp., ang pinakamalaking 
kumpanya sa pagrerepina sa buong 
Asia, at kabilang sa pangunahing 
nag-eeksport ng produktong petrol- 
yo sa Pilipinas. 

Tumatabo rin ng tubo ang mga 
lokal na kumpanya sa langis. Sa 
unang kwarto, kumita ang Petron 
Corporation nang P3.6 bilyon (doble 
sa nakaraang taon) habang P3.5 bil- 
yon naman ang kita ng Shell (tatlo't 
kalahating ulit kumpara sa 2021). 

ExxonMobil ConocoPhillips 


Samantala, bukod sa walang gina- 
gawa kundi bigyang matwid ang 
pagtataas ng presyo ng langis, tu- 
matanggi ang gubyernong Duterte 
na alisin ang ipinataw nitong dag- 
dag na buwis (excise tax) sa langis 
na inaasahang maghahatid ng P150 
bilyong kita ngayong taon. [28] 


Presyo ng langis, ibaba! 


NAGPROTESTA ANG MGA tsu- 
per sa pangunguna ng Piston sa 
harap ng gasolinahan ng Petron 
sa Quezon City at Valenzuela 
City para kundenahin ang muli 
na namang pagtaas ng presyo 
ng langis noong Hunyo 7 at 14. 
Limang beses nang tumaas ang 
presyo ng langis mula huling 
linggo ng Mayo. Hinila nito pa- 
taas ang presyo ng gasolina 
nang hanggang P100 kada litro 
sa ilang lugar. 


Hacienda Tinang: Larawan 
ng huwad na reporma sa lupa 


H alos 100 magsasaka at kanilang mga tagasuporta ang iligal na inaresto 
noong Hunyo 9 sa Hacienda Tinang sa Concepcion, Tarlac. Ang 83 sa ka- 
nila ay kinasuhan ng illegal assembly at malicious mischief. Apat na araw silang 
dumanas ng pagpapahirap mula sa mga pulis bago napalaya sa pamamagitan 
ng pagpyansa ng mahigit isang milyon noong Hunyo 12. Sa unang pagdinig sa 
korte noong Hunyo 17, sinampahan sila ng karagdagang apat pang kaso. 


Umaga ng Hunyo 9 nagsimulang 
magbungkalan ang 94 na benepi- 
syaryo ng huwad na reporma sa lupa 
sa asyenda. Katuwang nila ang mga 
organisasyon na sumusuporta sa ka- 
nila. Ayon sa Malayang Kilusang Sa- 
mahan ng Magsasaka ng Tinang 
(Makisama-Tinang), organisasyon 
ng mga benepisyaryo, layunin ng 
bungkalan na maibsan ang kanilang 
gutom lalupa't walang tigil ang pag- 
taas ng presyo ng mga bilihin. Anito, 
malayong di na nakasasapat ang sa- 
hod sa tubuhan na umaabot lamang 
sa P230 kada araw. 

Wala pang dalawang oras ang 
bungkalan, dumating ang mga pulis 
at pinatigil sila dahil nagreklamo 
umano ang Tinang Samahang Nayon 
Multi-Purpose Cooperative, isang 
kooperatiba na pinatatakbo ng pa- 
milyang Villanueva, ang nangungu- 
nang dinastiya sa pulitika sa 
Concepcion. Napigilan ng mga nagti- 
pon ang unang tangka matapos igiit 
na dapat harapin sila ng Provincial 
Agrarian Reform Office. 

Matapos ang dayalogo, itinuloy 
pa rin ng mga pulis ng Concepcion, 
katuwang ang di bababa sa anim 


pang yunit ng mga pulis at militar, 
ang marahas na pagbuwag at iligal 
na pang-aaresto sa halos lahat ng 
kalahok ng bungkalan. 


Deka-dekadang panlilinlang 

Binubuo ang Hacienda Tinang ng 
1,200 ektaryang tubuhan na orihinal 
na pag-aari ng pamilyang Aquino. 
Bahagi nito (200 ektarya) na dapat 
ipailalim sa reporma sa lupa ay ibi- 
nenta ng pamilya sa isang pribadong 
kumpanya. Ibinenta ng naturang 
kumpanya ang lupa pabalik sa De- 
partment of Agrarian Reform (DAR). 
Noong September 26, 1995, nagla- 
bas ang ahensya ng listahan ng 236 
magiging benepisyaryo ng lupa ng 
asyenda. 

Ayon pa sa Makisama-Tinang, 
22 taong sadyang inilihim ng pamil- 
yang Villanueva ang mga papeles na 
nagsasaad na kolektibong pagma- 
may-ari ng mga magsasaka ong lupa. 
Taong 2016 na nalaman ng mga 
magsasaka na benepisyaryo sila ng 
asyenda. Sa taon ding iyon, nagpeti- 
syon sila sa DAR para ayusin ang 
paghahati ng lupa sa mga benepi- 
syaryo. Naglabas ang ahensya ng pi- 

nal na kautusan noong 2018 at 
2019. 

Naipagkait ng mga Villanueva sa 
mga magsasaka ang kanilang kara- 
patan sa lupa dahil hawak nito ang 
lokal na konseho sa barangay. 
Noong 1995, kapitan ng Barangay 
Tinang si Vernon Villanueva. Bilang 
kapitan, makapangyarihang 
myembro siya ng Barangay Agrarian 
Reform Council na nagtitiyak sa lis- 
tahan ng mga benepisyaryo. Ang 
kanyang kapatid na si Jojo ang na- 
mamahala ng kooperatiba ng mga 
magsasaka na bahagi ng 200-ektar- 
yang naisailalim sa Comprehensive 
Agrarian Reform Program o CARP. 
Sa ngayon, kapitan ng barangay Ti- 
nang ang anak niyang si Norman Vil- 
lanueva habang siya ay nakaupong 
konsehal ng Concepcion. 

Ayon sa Makisama-Tinang, ma- 
laki ang papel ng mga Villanueva sa 
pagpigil sa kanilang pagbawi sa lupa 
laluna matapos manalong meyor sa 
nagdaang eleksyon ang kapatid ni- 
lang si Noel Villanueva. Sinamahan 
pa mismo ng meyor na ito ang mga 
pulis para buwagin ang bungkalan at 
arestuhin ang mga kalahok nito. 

Nagtataka rin ang mga magbu- 
bukid kung bakit kahit may pinal 
nang kautusan ay pinayagan pa rin 
ng DAR na magpetisyon ang koope- 
ratibang pinatatakbo ng mga Villa- 
nueva noong Abril 2021. Dahil dito, 
muling isinalang sa balidasyon ang 
listahan ng mga benepisyaryo. Na- 
ngangamba silang maaari silang ma- 
palitan ng mga Villanueva. 

Ayon kay Antonio Flores ng Un- 
yon ng mga Manggagawa sa Agrikul- 
tura (UMA), ang hindi pagbibigay sa 
lupa sa mga benepisyaryo mula pa 
1995 ay malinaw na nagpapakita ng 
kabiguan ng CARP na ipamahagi ang 
lupa sa mga magsasaka. “Alam ng 
lahat na ang nakikinabang sa tubu- 
han ay ang malalaking asendero at 
aryendero diyan sa Tarlac,” aniya. 
“(K)ahit may CARP, nanatiling api at 

Makasaysayang protesta, pilit na binubura 


e na ang antas ng kampanya para burahin ang mapapait na alaala ng 
14-taong paghaharing militar ng diktadurang US-Marcos I ngayong naka- 
balik na sa estado-poder ang kanilang pamilya. 


Pinili ni Ferdinand Marcos Jr ang 
National Museum sa Lungsod ng 
Maynila bilang benyu ng kanyang 
inagurasyon bilang ika-17 presiden- 
te sa Hunyo 30. Aniya, ito ay dahil 
dito nanumpa ang naunang mga 
presidente ng huwad na republika 
noong bulwagan pa ito ng Kongreso. 

Ang totoo, nais ng mga Marcos 
na tabunan ang kasaysayan ng gu- 
saling ito bilang lugar ng isa sa pina- 
kamalaking pagkilos ng mga estud- 
yanteng Pilipino laban kay Ferdinand 
Marcos Sr. Dito isinagawa ang ma- 
kasaysayang pagkilos noong dekada 
1970 na nagpasiklab sa tinaguriang 
“First Quarter Storm” o FQS. Sa 
unang kwarto ng 1970, animo'y apoy 
ang kaliwa't kanang mga de- 
monstrasyon sa Maynila at buong 
bansa kung saan daan-daanlibong 
kabataang Pilipino ang namulat at 
kumilos para yanigin ang pundasyon 
ng naghaharing estado. 

Noong Enero 26, 1970, habang 
nag-uulat sa bayan si Marcos Sr ng 
kanyang ika-5 State of the Nation 
Address (una sa pangalawa niyang 
termino sa noo'y tig-4 taong termi- 
no), nagtitipon sa labas ng gusali 
ang mga kabataan. Bitbit nila ang 
isang kabaong na nagsilbing simbolo 
ng kamatayan ng demokrasya at 
effigy ng isang buwayang simbolo ng 


kurakot na mga pulitiko. 

Kabilang sa mga nagprotesta 
ang 10,000 estudyanteng mula sa 
mga eksklusibong kolehiyo at uni- 
bersidad. Sumanib sila sa mas mala- 
laking grupo ng Kabataang Makaba- 
yan, Samahang Demokratiko ng Ka- 
bataan at iba pang aktibistang sek- 
tor. Nang lumabas sa bulwagan ng 
Kongreso ang mag-asawang Marcos, 
inihagis sa kanila ang mga effigy na 
kabaong at buwaya. Bilang tugon, 
malupit na binuwag ng mga pulis ang 
aksyong protesta. 

Tumagal ang dispersal ng ilang 
oras na nagsilbing mitsa sa serye ng 
mga protesta ng mga kabataang es- 
tudyante sa Kamaynilaan at iba't 
ibang syudad at bayan sa bansa. Pa- 
rang apoy na lumalagablab sa kapa- 
rangan ng buong bansa ang mga 
protesta mula Enero hanggang Mar- 
so 1970. (Idinetalye sa librong 
“Days of Disquiet, Nights of Rage” ni 
Jose F. Lacaba ang mga eksena sa 
mga araw na iyon.) 


Banta sa karapatan sa malayang 
pagtitipon 

Para tabunan ang alaala ng FQS, 
mahigpit na ipinagbawal ng ngayo'y 
hepe ng pulis na si Gen. Vicente Da- 
nao ang paglapit ng mga “iligal na 
raliyista” sa National Museum sa 

pinagsamantalahan ang mga lehi- 
timong benepisyaryo, at ang mala- 
la, walang ginagawang aksyon ang 
DAR para buwagin ang kontrol ng 
mayayaman sa malalawak na lu- 


” 


pa. 

Isang araw pagkatapos ng 
bungkalan, ginunita ang ika-34 
anibersaryo ng CARP, Hunyo 10. 
Sa Tarlac, kasabay nito ang pagdi- 
riwang ng araw ng yumaong pa- 
nginoong maylupang si Eduardo 
Cojuangco (Danding Cojuangco 

Day). Ang pagdiriwang na ito ay 
ipinasa sa kongreso noong 2020 ng 
noo'y kongresistang si Noel Villa- 
nueva. 

Kinundena ng UMA ang pag- 
gamit ng mga Villanueva sa mga 
kasapi ng kooperatibang itinayo 
nila para pigilan ang pagbawi ng 
mga Makisama-Tinang sa lupang 
makatarungang mapunta sa kani- 
la. Kinundena rin ng grupo ang 
NTF-Elcac sa red-tagging sa bung- 
kalan para gawing kriminal ang 
paglaban ng mga magsasaka. W 


araw ng inagurasyon. Sinuhayan ang 
diktang ito ng pananakot ni Gen. 
Eduardo Año at ng dating tagapa- 
mahala ng batas militar na si Juan 
Ponce Enrile sa pagsasabing may ga- 
gawin ang mga raliyista na binansa- 
gan nilang mga “komunista” para 
“pahiyain” si Marcos Jr sa naturang 
araw. 

Bwelta ng Partido Komunista ng 
Pilipinas, matagal nang “nakahihiya” 
at walang kredibilidad ang pamil- 
yang Marcos. Batid ng mga Pilipino 
at ng buong mundo na kinulimbat ni- 
la at kanilang mga kroni ang bilyun- 
bilyong dolyar sa kaban ng bayan. 
Habang nagpapasasa sila sa labis- 
labis na karangyaan, ang mayorya 
ay nasasadlak sa laganap na karali- 
taan at kagutuman, at walang awat 
ang iligal na pang-aaresto at deten- 
syon, tortyur at mga pamamaslang 
ng mga pinagdududahang subersibo 
o basta sino na lamang makukursu- 
nadahan ng mga armadong maton 
ng estado. 

Inilinaw ng National Union of 
People's Lawyers na hindi kailangan 
ng permit para magdaos ng isang 
pampublikong pagtitipon, taliwas sa 
sinasabi ng PNP. Ayon sa mga abu- 
gado, protektado ng batas ang kara- 
patan sa pagrarali at ang paghingi 
ng permit ay para lamang mabigyan 
ng abiso ang lokal na gubyerno sa 
panahon at lugar ng pagdadausan 
nito. 

“Ang karapatang magprotesta 
ay saklaw ng dalawang magkahiwa- 
lay na garantiya sa Bill of Rights 
--ang karapatang magpahayag at 
karapatan sa mapayapang asembli- 
ya,” ayon sa grupo. Sa gayon, hindi 
maaring arestuhin, kasuhan, usigin o 
parusahan sa anumang paraan ang 
sinumang lumalahok sa isang mapa- 
yapang rali. [29] 

Tagapagtanggol ng kalikasan, inaresto 


[ ligal na inaresto ang tagapagtanggol ng kalikasan na si Vertudez “Daisy” 
Macapanpan, 68, sa Barangay Burgos, Pakil, Laguna noong Hunyo 11. 
Dinumog ang kanyang tahanan ng 40 na elemento ng mga yunit ng pulis. 
Katatapos lamang niya noong magbigay ng pahayag sa isang pagtitipon la- 
ban sa mapanirang Ahunan Pumped-Storage Hydropower Project na planong 


itayo sa Mt. Inumpog sa Sierra Madre. 


Apat na kaso ng pang-aaresto, 
isang kaso ng pagpaslang at isa ring 
tangkang pagpaslang ang naiulat sa 
nakaraang mga linggo. 

Binaril at napatay ng mga ele- 
mento ng 7th IB ang Lumad na si 
Calisa Langgaw, 57, residente ng 
Sityo Matingaw, Barangay Tacuhin, 
Palimbang, Sultan Kudarat noong 
Hunyo 6. Pinaslang si Langgaw, 
isang kagawad ng barangay, ha- 
bang nangangaso sa burol ng Oh 
Luson, sakop ng Sityo Matingaw. 
Pinalabas ng mga sundalo na kasapi 
siya ng Bagong Hukbong Bayan 
(BHB) at tinaniman ng ripleng M16. 

Sa Sorsogon, walang habas na 
pinagbabaril ng mga di-kilalang la- 
laki noong Mayo 29, alas-9 ng gabi 
ang mag-amang magsasaka sa Ba- 
rangay Gabao, Irosin. Nasugatan 
sa pamamaril ang 16 anyos na bata 
at kanyang ama. 

Noong Hunyo 4, hinalughog at 
ninakawan ng mga sundalo ng 31st 
IB ang bahay ni Ricky Evaso, isang 
magsasaka sa Barangay Olandia, 
Barcelona sa parehong prubinsya. 
Ninakaw ang kanyang perang 
P7,000 na pambili sana ng biik at 
aalagaang kuneho. 


Nagsimula ang operasyong mi- 
litar ng 31st IB sa mga bayan ng 
Gubat, Barcelona at Bulusan mula 
Mayo 24. Nagkakampo ang mga 
sundalo sa barangay hall at kapilya 
ng mga barangay sa naturang mga 
bayan. Nagpatawag ng pulong ang 
mga sundalo noong Hunyo 2 sa Ba- 
rangay Bugtong sa Barcelona para 
piliting “sumurender” ang mga re- 
sidente. 

Sa Ifugao, dinampot at sapili- 
tang pinasuko ng 7th ID si Emma- 
nuel Tan sa Barangay Namal, Asi- 
pulo noong Mayo 30. Si Tan ay 
isang organisador pangkultura sa 
komunidad ng mga magsasaka at 
katutubo sa lugar. 

Noong Hunyo 12, iligal na ina- 
resto ng mga sundalo ng 62nd IB si 
Macario Fat Sr, isang lider-magsa- 
saka, sa Guihulngan City. 

Sa Masbate, mula Mayo 30 
hanggang Hunyo 1, dalawang mag- 
sasaka ang hinuli sa kasong pag- 
paslang at paglabag sa Anti-Terror 
Law, habang ang tatlong kasama 
nila sa kaso ay sapilitang pinasu- 
render ng lokal na pulis sa bayan ng 
Cataingan. Inakusahan silang mga 
kasapi at tagasuporta ng BHB. Œ 


Hindi terorista si Ka Louie, at iba pa 


WALANG BATAYANG ITINALAGA ng "Anti-Terrorism Council" (ATC) bilang 
mga "terorista" sina Ka Louie Jalandoni at 10 iba pang indibidwal sa Resolu- 
tion No. 31 nito na isinapubliko noong Hunyo 15. 

Si Ka Louie ay kilalang negosyador ng National Democratic Front of the 
Philippines at itinuturing na “kapita-pitagang rebolusyonaryo at tagapagta- 
guyod ng pambansa-demokratikong kilusan.” 

Bukod kay Ka Louie, pinangalanan ng ATC si Simon Naogsan, tagapagsa- 
lita ng Cordillera People's Democratic Front. Kabilang din sa listahan sila 
Afrecia/Apricia Alvares/Alvares Rosete na diumano'y lider ng PKP sa Wes- 
tern Mindanao: si Maria Luisa Purcray ng Ilocos-Cordillera, Maria Gigi Asca- 
no-Tenebroso ng Kaguma at upisyal sa pinansya ng PKP sa Southern Minda- 
nao at Walter Alipio De Asis Cerbito ng Christians for National Liberation. 

Samantala, limang iba pang “terorista” ang iniugnay ng ATC sa “lokal na 
grupong terorista” na Abu Sayyaf at Daulah Islamiyah. 

Barikada kontra mina sa Benguet. 
Nagbarikada ang mga upisyal at mga 
lider-katutubo ng Bulalacao, Manka- 
yan, Benguet laban sa isinasagawang 
operasyon ng Crescent Mining 
Development (Corporation noong 
Hunyo 18. Anila, ang kasunduan sa 
pagitan ng kumpanya at lokal na pa- 
mahalaan ay napaso noong na- 
karaang taon pa. 


Pagtatanggol sa pambansang so- 
beranya. Naglunsad ng mga rali 
ang mga progresibong grupo sa 
Davao at Cebu para gunitain ang 
ika-124 araw ng huwad na kalaa- 
yan noong Hunyo 12. Sa Davao, 
nagtipon ang mga raliyista sa Free- 
dom Park para ipanawagan ang 
pagtatanggol sa pambansang sobe- 
ranya. Sa Cebu, nagtipon sila sa 
Fuente Osmefa Circle. Sa Metro 
Manila, nagdaos ng piknik ang 
mga progresibong grupo sa Banta- 
yog ng mga Bayani. 


Welga sa Tanduay. Nagdeklara ng 
welga ang mga manggagawa ng 
Tanduay sa Talisay City, Negros 
Occidental sa pamumuno ng Tan- 
duay Bottle Sorters Organization 
simula Hunyo 16. Iginigiit nila na 
ibalik sa trabaho ang mga kasapi at 
lider ng unyon na pinagbabawalan 
pumasok sa pagawaan. Naghain 
ang mga manggagawa ng notice of 
strike noong Hunyo 1 matapos ang 
pagpabor ng 100% ng manggaga- 
wa sa isasagawang welga. 


Kontraktwal na gwardya ng UP, 
nagprotesta. Higit 130 gwardya sa 
ilalim ng ahensya sa paggawa na 
FEMJEG Security Agency ang na- 
walan ng trabaho matapos igawad ng 
administrasyon ng University of the 
Philippines-Diliman ang kontrata sa 
Grand Meritus Security Agency. Sa 
nangyaring dayalogo noong Hunyo 
6, walang malinaw na plano ang ad- 
ministrasyon ng UP para iempleyo 
ng bagong ahensya ang mga 
gwardya. Kalakhan sa mga sinisante 
ay deka-dekada nang nagtatrabaho sa 
unibersidad. 


ANG BAYAN 


Ang kamuhi-muhing mga negosyo ni Razon 


O: karera ng mga bilyunaryo, nasa ikalawang pwesto si Enrique Razon Jr., 
isa sa pinakamalaking burges-kumprador na kroni ni Duterte. Sa nagda- 
ang anim na taon, napaburan siya sa mga kontrata sa gubyerno at militar, at 
nagkamal ng tubo mula sa pawis ng mga manggagawa at iba pang uring 
anakpawis. Sa panahon ng pandemyang Covid-19, halos doble ang inilaki ng 
kanyang yaman. Mula P182.7 bilyon noong 2020, umaabot sa P360 bilyon ang 
kanyang deklaradong yaman ngayong taon. Hindi pa kasama dito ang nakata- 
gong mga deposito sa dayuhang mga bangko. 


Pinakahuli sa mga pamumuhu- 
nan ni Razon Jr ang ipinagyayabang 
niyang pinakamalaking solar farm sa 
buong mundo na makukumpleto sa 
2027. Ang solar farm ay planta ng 
kuryente na kumukuha ng enerhiya 
mula sa sinag ng araw. Noong 2020, 
sinaklot ni Razon ang 5096 ng kum- 
panyang Solar Philippines Tarlac 
Corp. na pag-aari ni Leandro Levis- 
te. 

Hindi pa isinasapubliko ang lo- 
kasyon ng solar farm, pero sa nga- 
yon, naangkin na ng Solar Philippi- 
nes ang 10,000 ektarya sa Bata- 
ngas, Nueva Ecija at Tarlac na kara- 
miha'y dating sakahan ng mais at 
palay. Inihahambog ni Razon na hi- 
higitan niya ang kasalukuyang pina- 
kamalawak na solar farm sa India na 
sumasaklaw ng 5,700 ektarya. 

Pinalalabas ni Razon na mabuti 
sa kalikasan ang kanyang solar 
farm. Ang hindi niya sinasabi, 
patuloy rin ang mapanirang 
operasyon ng kanyang mga 
kumpanya sa pagmimina, pag- 
tatayo ng mga dam at de-kar- 
bon na planta ng enerhiya sa 
loob at labas ng bansa. Katum- 
bas din ng kanyang proyekto 
ang pagkamkam sa libu-libong 
ektaryang lupang agrikultural, 
at pagkawala ng kabuhayan at 
tirahan ng mga magsasaka. 

Kilalang kroni ni Marcos Sr 
ang pamilyang Razon na nag- 
silbing tau-tauhan sa pagkamal 
ng diktador ng milyun-milyong 
dolyar na halaga ng ari-arian. 
Si Razon Jr naman oy kilalang 
kroni ng bawat umupong presi- 
dente, laluna mula dekada y 
2000. Pinondohan niya ang 

pagtatayo ng National Unity Party at 
kamakailan ay nagtustos sa kampan- 
ya ni Marcos Jr. 

Sa ilalim ni Duterte, magkakasu- 
nod na sinakmal ni Razon Jr ang Ma- 
nila Water at mga kumpanya sa kur- 
yente, ang Apex Mining, mga casino 
ni Dennis Uy, at iba pa. Naisantabi 
rin ang kaso laban sa kanya na es- 
tafa dahil sa hindi pagbigay ng sapi 
sa isang kasosyo. 

Isa sa pangunahing kumpanya ni 
Razon Jr ang International Contai- 
ner Terminal Services Inc (ICTSI) na 
bantog sa pang-aapi sa mga mang- 
gagawa sa daungan. Nakapuwesto 
ang ICTSI sa 30 piyer sa 18 bansa, 
na karamiha'y mahihirap at siil ang 
karapatan ng mga manggagawa. 
Saanmang dako ng mundo na may 
operasyon ang ICTSI, dinaranas ng 
mga manggagawa ang kasakiman at 


lupit ni Razon Jr--mababang sahod, 
pagpapatrabaho nang di-ligtas, at 
maramihan at iligal na tanggalan ng 
mga unyonista upang palitan ng mga 
walang benepisyo. 

Sa Africa, monopolisado ng 
ICTSI ang operasyon ng piyer sa 
Madagascar kung saan 62% ng po- 
pulasyon ay nabubuhay sa labis na 
kahirapan. Kontrolado ng kumpanya 
ang daloy ng inaangkat na pagkain 
sa bansa, kaya walang pangingimi si 
Razon nang aminin niyang ang singil 
doon ay 50096 mas mataas kumpara 
sa ibang bansa. 

Sa Pilipinas, nasa panganib ang 
mga komunidad sa Rizal at Kalinga 
dulot ng mapangwasak na mga pro- 
yektong dam ni Razon. Noon na- 
mang 2009, kung hindi lumaban ang 
mga taga-Catanduanes at kanilang 
mga tagasuporta, nakamkam na sa- 
na ni Razon ang may 7,000 ektar- 
yang lupaing miminahan ng karbon. 

Batid ni Razon na mahalagang 
sangkap sa pamamayani ng kanyang 
mga negosyo ang pagsandig sa mili- 
tar, kaya't busog din sa pondo ang 
mga mersenaryo. Ipinagtayo niya 
ang Philippine Military Academy ng 
P549-milyong gusali. Sa kasagsagan 
ng pagpulbos sa Marawi 
City, nagsuplay siya sa mili- 
tar ng mga kasangkapan sa 
gera, maliban pa sa pagkain 
at iba pang kagamitan ng 
mga sundalo. 

Samantala,  ipinwesto 
niya si dating Col. Michael 
Ray Aquino bilang upisyal 
sa seguridad ng kanyang 
casino at kumpanyang mi- 
na. Nakaatang sa tinaguri- 
ang “berdugo ni Lacson” 
ang pagtiyak sa “corporate 
social responsibility” (o 
umano'y “pananagutan ng 
kumpanya sa lipunan”), na 
walang iba kundi paglilinis 
sa mga kasamaan ng kum- 
panya at pagpapatahimik sa 
naagrabyadong mga komu- 
nidad. 

[AB] 


7 


mapaLino SAL ITA 


2d P3.5 BILYON 


PETRON 


KD P3.6 BILYON 


netong kita ng Petron at Shell Philippines 


5.4% 


tantos ng implasyon 
noong Mayo. 

Pinagkunan: Gallup International, Hunyo 2022 
at karahasan sa katapusan ng 2021. 


35 


kaso ng panggigipit sa 
mga mamamahayag 


Pinagkunan: United Nations Refugee Agency 


mula Marso hanggang 
Hunyo 2022 


NUTRIBUN 3 


Pinagkunan: National Union of Journalist , , 
na ang aircraft carrier ng 

simbolo ng mga China nitong Hunyo at sa 


“Kabataan ang 


“ginintuang taon” ng gayon ay pangalawa na 
pag-asa ng bayan.” diktadurang Marcos. Ang ito sa may 
isa sa pinakabantog na kasabihan totoo, programa ito na pinakamararaing 
na sinulat ni Dr. Jose Rizal pinaunlad at pinondohan gayong barko sa 
na ipinanganak ng USAID. mundo, sunod sa US. 


noong Hunyo 19, 
161 taon 
na ang nakararaan. 


Pakitang-taong pagtugon ito 
sa malawakang problema ng 
malnutrisyon sa mga batang 


Pilipino. 

Nakalalasong industriya sa kemika 


Cos ang industriya sa kemika at mga produktong kemika sa produksyong 
pang-agrikultura at halos lahat ng subsektor ng pagmamanupaktura. Kini- 
kilala itong gulugod sa pambansang industriyalisasyon. Isa ito sa mga industri- 
yang nangangailangan ng mataas na antas na teknolohiya at may relatibong 


mataas na dagdag-halaga. 


Sa Pilipinas, ito ang pangatlong 
pinakamalaking subsektor sa pagma- 
manupaktura--sunod sa pagkain at 
elektroniks. Noong 2021, umabot sa 
P390 bilyon ang dagdag-halaga ng 
subsektor. Binuo nito ang 1196-1296 
na pangkalahatang dagdag-halaga 
sa sektor ng pagmamanupaktura. 
Ang pinagsamang halaga ng kalaka- 
lan nito (abereyds na P7 bilyon kada 
taon) ay bumubuo sa 6.7% ng gross 
domestic product. 

Gayunpaman, maliit at tagibang 
ang industriyang kemika sa bansa. 
May mga susing produkto, tulad ng 
pataba at gamot, na hindi sapat ang 
produksyon para tugunan ang lokal 
na pangangailangan. Sa kaso ng pa- 
taba, inaangkat ng Pilipinas ang 95% 
ng pangangailangan ng mga magsa- 
saka. Nakaasa rin ang lokal na pag- 
poproseso sa petrokemika at ibang 
batayang sangkap at elemento na 
kailangang iangkat. 

Sa kabilang banda, sinasabing 
sapat o di kaya'y sobra ang kapasi- 
dad sa pagmamanupaktura ng pro- 
duktong pangkonsumo tulad ng mga 
plastik na kubyertos, pambalot 
(wrapper), lalagyan (container), mga 
supot at styrofoam. Ang mga plastik 
na ito na tinatawag na single-use (i- 
sahang gamit) ay kabilang sa pinaka- 
nagdudulot ng polusyon sa mundo, 
sumisira sa mga ekosistema at pu- 
mapatay sa maraming hayop sa da- 
gat. 

Sa nakaraan, mayor na eksporter 
ng glycerin ang Pilipinas, isang oleo- 
kemika na mula sa niyog. Ginagamit 
ito sa paggawa ng sabon at ibang 
produktong “ pangkalinisan. Mula 
2010, relatibong mas mababa na ang 
pandaigdigang demand para rito du- 
lot ng paglakas ng palm oil bilang 
panghaliling sangkap. Unti-unti nang 
naungusan ang Pilipinas ng eksport 

ng palm oil mula sa Malaysia at In- 
donesia na mas mura at sagana. 

Noong 2019, mahigit 1,400 kum- 
panya ang nakarehistro sa industri- 
yang kemika at 46,000 klase ng pi- 
noprosesong kemika sa lokal na im- 
bentaryo. Halos kalahati (43%) sa 
mga ito ay nagmamanupaktura ng 
plastik na bumubuo sa 26% sa ka- 
buwang produksyon ng kemika sa 
bansa. Kabilang sa mga gawang pro- 
dukto nito ang plastik na gamit-ba- 
hay, tubo at gamit sa mga negosyo. 
Ang iba pang produkto ay mga bata- 
yang kemika tulad ng alkohol, in- 
dustrial gas at resin (22%); at mga 
produktong gawa sa goma tulad ng 
gulong at tsinelas (796). Ang mayorya 
(45%) ay nakakategoryang “iba pang 
produktong kemika” tulad ng mga 
pabango, gamot, pintura, sabon at 
shampu, tinta, kosmetiks, pataba, 
pestisidyo, lubricant (langis, grasa at 
iba pa) at pampadikit. 

Dominado ang industriya ng mga 
multinasyunal na kumpanya tulad ng 
Dow Chemicals Pacific Ltd (US), Du 
Pont Far East Incorporated (France) 
at Bayer (Germany) at malalaking 
agrokemika na kumpanyang Mon- 
santo (binili ng Bayer) at Syngenta 
(China). Sa lokal, kabilang sa may 
malalaking operasyon ang Petron at 
JG Summit, Chemrez Technologies, 
Mabuhay Vinyl Corporation, Pacific 
Boysen Paint at RiChemical Corpora- 
tion. Matatagpuan sa Metro Manila, 
Bataan, Batangas, Cebu, Leyte, Neg- 
ros at Iligan ang mayor nilang mga 
pabrika. 


Nakalalasong lugar sa paggawa 
Direktang inieempleyo sa in- 
dustriya ang 93,000 manggagawa. 
(Lumiit mula 147,000 noong 2013.) 
Tulad ng marami sa sektor ng in- 
dustriya, laganap ang kontraktwali- 


sasyon at mababang pasahod sa 
subsektor. Dagdag dito, bantog ang 
mga pabrika nito sa produksyong at- 
rasado at malalalang paglabag sa 
mga tuntuning pangkaligtasan at 
pangkalusugan na nagdudulot ng 
pagkakasakit at pagkamatay ng mga 


manggagawa. 

Isa sa pinakamalaking trahedya 
sa paggawa ang sunog sa Kentex 
Manufacturing Incorporated, isang 
pagawaan ng gomang tsinelas, 
noong 2015. Namatay sa sunog ang 
72 manggagawa, karamihan kaba- 
baihan, at daan-daan ang hindi na 
natagpuan. Liban sa di maayos na 
pag-imbak ng mga kemika na mada- 
ling masunog, animo'y ikinulong sa 
hawla ang mga manggagawa kung 
kaya't di sila nakalabas nang sumik- 
lab ang apoy. Kalakhan sa kanila ay 
mga kontraktwal na walang mga be- 
nepisyo. Noong 2020, pinawalang- 
sala ng korte sa kriminal na panana- 
gutan ang mga upisyal ng kumpanya 
at tauhan ng Bureau of Fire Pro- 
tection na nagbigay ng permit kahit 
hindi pasado sa mga tuntuning 
pangkaligtasan ang pabrika. 

Isa pang kaso ng di ligtas na lu- 
gar ng trabaho ang pabrika ng Pep- 
maco, isang kumpanyang gumagawa 
ng sabon at shampoo. Isa sa mga hi- 
naing ng mga manggagawa dito ang 
pagpapahawak at pagpapaproseso 
sa kanila ng kemikang nakasusulasok 
at nakaaagnas ng balat nang walang 
proteksyon. Gamit ng kumpanya sa 
paggawa ng sabon ang Zeolite, isang 
kemika na nagdudulot ng kanser. 
Dumagdag ito sa isyu ng 
kontraktwalisasyon, pambabarat ng 
sahod at panggigipit sa mga 
myembro ng kanilang unyon. [a8] 


Peligro sa pagawaan, banta sa buhay ng mga manggagawa 


N adagdag sa mahabang listahan ng mga biktima ng paglabag sa mga tun- 
tunin sa kaligtasan at kalusugan sa pagawaan si Stephen Corilla, isang 
manggagawa sa pabrika ng Universal Robina Corporation (URC) sa Tabok, 
Mandaue City, Cebu. Namatay si Corilla noong Hunyo 2 matapos umandar ang 


pulverizer machine ng kumpanya habang nasa loob siya nito. 


Ayon sa mga manggagawa at 
ulat ng Department of Labor and 
Employment (DOLE), depektibo ang 
safety device ng makina, kaya big- 
lang umandar habang nililinis ito ni 
Corilla. Pinalinis sa biktima ang 
makina kahit walang sapat na kara- 
nasan dito at dalawang linggo pa la- 
mang siya sa trabaho. 

Dagdag dito, walang naging 
kagyat na tugon ang kumpanya sa 
insidente at nagtuluy-tuloy ang ope- 
rasyon sa pagawaan matapos ang 
krimen. Hindi kaagad iniulat ng kum- 
panya sa pulis, barangay, o DOLE 
ang pangyayari. Dagdag pa, walang 
makabuluhang tulong na ibinigay ng 
URC sa kanyang pamilya sa dahilan 
na agency-hired si Corilla at sa ga- 
yon ay hindi manggagawa ng kum- 
panya. 

Bago si Corilla, apat na mangga- 
gawa ang namatay matapos gumuho 
ang isang gusali sa Muralla In- 


dustrial Park sa Barangay Libtong, 
Meycauayan, Bulacan noong Mayo 
31. Itinuturong dahilan ng pagguho 
ang overloading ng mga nakaimbak 
na parsela at pakete. 

Sa tala ng International Labor 
Organization-Philippines, 17 sa 
bawat 18 manggagawa ay hindi 
nakatatamasa. ng katanggap- 
tanggap sa kundisyon sa paggawa. 
Pero noong 2018 lamang isinabatas 
ang pagpaparusa sa mga paglabag 
sa pangangalaga sa kaligtasan at 
kalusugan sa pagawaan matapos 
ang pagkatamay ng 72 manggagawa 
ng pagawaan ng Kentex nang maku- 
long sa nasusunog na pabrika. Ayon 
sa Institute for Occupational Health 
and Safety Development, sa kabila 
ng batas, nananatiling nasa 58.36% 
lamang ang nagpapatupad na paga- 
waan sa mga istandard sa kaligata- 
san at kalusugan. Hindi rin umano 
natutugunan ng gubyerno at mga 


ahensya nito ang matagal nang 
problema kaugnay ng inspeksyon sa 
mga pagawaan para tiyakin ang 
pagpapatupad ng batas. 

Ang taunang pag-iinspeksyon sa 
higit isang milyong negosyo sa ban- 
sa ay binabalikat lamang ng 774 na 
tauhan. Kakarampot na mas 
mababa sa 10% lamang ang inabot 
nitong suriin sa nagdaang tatlong 
taon. 

Nangunguna sa listahan ng mga 
nalalabag sa pamantayan na naka- 
saad sa batas ang kawalan ng mga 
tutugon para sa first aid, mga upi- 
syal sa kaligtasan at inspeksyon sa 
pagawaan kaugnay ng kahandaan 
sa anumang sunog simula pa 2019. 

Kaugnay ng magkasunod na ak- 
sidente sa pagawaan, nagpahayag 
ang mga organisasyon sa paggawa 
na "panahon na upang suriin at ba- 
guhin ang mga umiiral na batas na 
dapat sana'y para proteksyunan ang 
karapatan ng mga manggagawa." 
Dahil sa kawalan ng ngipin ng batas, 
malayang nakapagpapatuloy ng 
operasyon ang mga kapitalista kahit 
pa napakaraming kaso ng paglabag 
sa mga probisyon. [a8] 


Pambansang welga, inilunsad sa Ecuador 


Eo mula Hunyo 13 ng mga katutubo at mamamayan sa Ecuador 


ang walang taning na Paro Nacional (pambansang welga) 


laban sa 


neoliberal na mga patakaran na sanhi ng kanilang kahirapan. Sa pangu- 
nguna ng Confederación de Nacionalidades Indígenas (Conaie), isang pe- 
derasyon ng mga grupong katutubong Ecuadorian, libu-libo ang humugos 
sa iba't ibang lansangan para pigilan ang pagdaan ng mga sasakyan at 
tao. Pinaralisa nila ang mahigit 20 mayor na mga daan. 

Kabilang sa kanilang iginigiit ang pagpapababa at pagpako sa presyo 
ng langis (may lokal na produksyon ang bansa), subsidyo para mahihirap 
at iba pang reporma na taliwas sa dikta ng International Monetary Fund 
sa bansa. 

Noong Hunyo 14, iligal na inaresto ang presidente ng Conaie na si 
Leonardo Iza at idinetine sa loob ng 24 oras. Noong Hunyo 19, nagdekla- 
ra ang presidente ng bansa na si Lasso Guillermo ng state of exception 
(kapareho ng state of emergency na malapit sa batas militar) sa tatlong 
prubinsya kung saan pinakamalakas ang mga protesta. [AB] 


Anti-neoliberalismong 
presidente, nahalal sa Colombia 


SA KAUNA-UNAHANG PAGKAKATAON, 
nahalal sa Colombia ang isang presiden- 
te na tinaguriang maka-Kaliwa at anti- 
neoliberalismo. Nanalo sa eleksyon 
noong Hunyo 19 sina Gustavo Petro, ka- 
sama ng kanyang bise-presidente na si 
Francia Marquez. Inihahalintulad siya 
sa mga kahahalal na anti-imperyalistang 
presidente sa Chile, Honduras at Peru. 
Matagal na nagsilbing meyor ng Bo- 
gota, pambansang kabisera ng bansa, si 
Petro. Kilala rin siya bilang dating 
myembro ng M-19, isang armadong ge- 
rilyang grupo, na lumaban sa gubyerno 
sa dekada 1980. Si Marquez naman ay 
kilala bilang aktibistang maka-kalikasan. 


MAG-AMBAG SA ULOS! Tumatanggap na ang patnugutan ng Ulos ng mga kontribusyong akdang literatura at likhang 
sining--tula, sanaysay, mga naratibo tulad ng reportahe, dagli at maikling kwento, komiks at dibuho. Ang tema ng isyu 


ng Ulos 2022 ay ang mga pakikibaka ng mamamayan at ng kanilang hukbong bayan laban sa rehimeng US-Marcos noon 
at ngayon. Ipadala ang inyong kontribusyon sa ulos2022@cpp.ph hanggang Oktubre 31, 2022. 

